 A) INDICTIO CAPITULI GENERALIS sacri Ordinis Cisterciensis, anno Domini 1667, ex decreto SS. D. N. Alexandri Papae VII, in Cistercio celebrandi. Nos, frater Claudius Vaussin, abbas Cistercii, s. th. in Facultate Parisiensi doctor, Christianissimo Regi a sanctioribus consiliis, et in supremo ducatus Burgundiae Senatu primis consiliarius natus, universi Cisterciensis Ordinis et quinque eius Militiarum de Calatrava, de Alcantara, de Montesia, de Avis, et de Christo caput ac superior generalis, eiusdemque Capituli generalis plenaria auctoritate fungentes. Omnibus et singulis nobis in Christo charissimis confratribus reverendis Abbatibus, Praesidibus Congregationum, Praelatis, Prioribus conventualibus titularibus, Collegiorum dictarumque Militiarum Rectoribus Cisterciensis Ordinis nostri in Imperio, Regnis, Provinciis, Ducatibus, Dominiis, et aliis quibuscumque christiani orbis locis consistentibus, salutem in Auctore salutis. Ex quo ad generale Ordinis nostri regimen, (meritis licet imparibus), assumpti sumus, sollicitudo omnium nostrarum ecclesiarum seu monasteriorum in cunctis christiani orbis partibus consistentium, animum nostrum assidue pulsavit et impulit ; ut nullis laboribus, sumptibus et periculis parcentes, libenter cum Apostolo pro animabus nobis commissis impenderemur, et cum supremo Pastore, pio gregis nostri amore moti, pro necessitate animam poneremus. Sane nihil non tentavimus ex iis quae paterna in filios amantissimos charitas suggerere potuit, ut tumultuosas, quas commovit in Ordine nostro spiritus divisionis procellas compesceremus, nostrisque laboribus et desideriis concessa, quam mundus dare potuit, pace, esset multitudo Cisterciensium uni Regi ac Domino ubique militantium, cor unum et anima una ; sed cum vota nostra de congruo tot malis adhibendo remedio, hucusque praepedita fuissent, a quinque circiter annis, favore, facultate, imo et iussu Regis nostri christianissimi, semel et iterum Apostolorum limina adivimus, ac felicis vitae SS. D. N. Alexandri Papae VII pedibus advoluti humiliter supplicavimus, quatinus litibus et contentionibus huiusmodi dirimendis Apostolicam auctoritatem interponeret ; paceque tandem reddita, generali Ordinis reformationi instituendae incumbere dignaretur. Votorum vero nostrorum, sollicitudine, zelo, summaque tanti Pontificis prudentis per emanatum ab eo die 19 mensis aprilis proxime elapsi, *Breve*, cuius transsumptum ad vos mittimus, compotes facti, Regem christianissimum convenimus deprecantes, ut praefati *Brevis* executionem sua regia auctoritate protegere dignaretur. Annuit Rex christianissimus et sanctioris sui consilii solemni decreto, ore proprio pronuntiato, hanc executionem non modo permisit, verum etiam omnibus et singulis nostri Ordinis regularibus personis intra suae ditionis limites imperavit. Nos igitur tam sancta et salutaria Vicarii Christi in terris, ac christianissimi Regis mandata, ea qua par est animi submissione suscipientes, habita cum reverendis admodum nostris coabbatibus de Firmitate, de Pontigniaco et de Claravalle (sede Morimundi vacante) matura deliberatione, ac de ipsorum consilio et assensu, Capituli nostri generalis celebrationem apud archicoenobium nostrum Cisterciense vobis omnibus indicendam esse duximus, prout praesentium serie, de mandato SS. D. N. Papae, nostra etiam paterna, plenaria totius Ordinis, eiusdemque Capituli generalis qua fungimur auctoritate, indicimus et denuntiamus ; vos omnes in visceribus Christi adhortantes, et nihilominus vobis in virtute salutaris obedientiae, et sub poenis per constitutiones nostras contra demorantes ab ipso latis praecipientes, quatinus legitimo infirmitatis cessante impedimento, de quo, si contigerit, quilibet eidem Capitulo per Vicarios generales, vel Syndicos provinciarum, vel per specialem procuratorem fidem faciet, in praefato nostro Cistercio totius Ordinis capite, in ducatu Burgundiae et dioecesi Cabilonensi, anno Domini proximo 1667, die 9 mensis maii, feria nempe secunda post dominicam in qua *Cantate* ad introitum missae dici consuevit, quartam post Pascha, cum modesto et religioso comitatu compareatis ; ut eadem die mane ipsum Capitulum inchoare nobiscum valeatis, de vobis commissis muneribus, actis, et per vos gestis rationem reddituri, ac de agendis et reformandis in posterum in timore Dei iuxta regularia nostra instituta, constitutiones apostolicas ac praefatum *Breve*, unanimi consensu serio et diligenter tractaturi. Volumus autem, et in quantum opus sit districte iniungimus, ut ante dicti Capituli celebrationem, Patres abbates, Praesides Congregationum, Vicarii provinciarum, Syndicis illorum secum assumptis, per seipsos, aut si ob rationale impedimentum aliqui aut aliquis ipsorum id praestare non potuerint, per alios idoneos viros zelum Dei et Ordinis habentes a se deputatos seu subdelegatos, omnia monasteria et loca regularia sibi respective subiecta visitent, et in huiusmodi visitatione de antiquitate fundationis eorum, et de illorum tam spirituali quam temporali statu diligenter inquirant ; accuratos processus verbales faciant de dictis statibus, de numero religiosorum qui est aut esse debet in illis, de commodis et incommodis illorum pro erigendis novitiatibus communibus et seminariis seu professoriis iuxta praefatum *Breve*, de moribus superiorum Abbatum, Abbatissarum, Priorum, Priorissarum, Officiariorum, Confessariorum monialium, aliorumque omnium, sic ut de ipsis Nobis et Patribus Capituli constet ; et quos vita laudabilis commendaverit, secundum talenta sibi a Domino credita ad officia et dignitates respective promoveamus ; contra discolos vero, criminosos, fugitivos, apostatas et incorrigibiles, secundum leges nostras praefatumque *Breve* Apostolicum procedamus ; ineptos seu inhabiles officiales ab officiis sibi iniunctis amoveamus, magisque idoneos et utiles in eorum locum sufficiamus. Praecipimus quoque ut Procuratores nostri generales, et Syndici provinciarum, diligenter Nos et Capitulum informent de litibus et processibus omnibus coram quibuslibet tribunalibus ecclesiasticis aut saecularibus motis et agitatis, in quibus de communibus iuribus, libertatibus, immunitatibus, privilegiis et emptionibus Ordinis nostri agitur, necnon de attentatis aut attentandis in illorum praeiudicium, de bonorum temporalium usurpationibus, dilapidationibus, sylvarum degradationibus, alienationibus, debitis contractis, aut contrahendis et aliis huiusmodi. Exigant etiam Syndici provinciarum contributiones annuas non solutas ab omnibus Abbatibus, Abbatissis, Prioribus, Priorissis, aliisque omnibus ad quos illarum solutio spectat, summasque pecuniarum ex iis provenientes vel secum ad Capitulum generale deferant, vel ad Cellerarium nostrum Cisterciensem mittant pro ipsius Capituli sumptibus, et aliis oneribus pro negotiis Ordinis supportatis aut supportandis. Brevia accurata et exacta faciant de solutis Auditoribus computationum a Capitulo generali instituendis offerenda, et ab is examinanda. Ne ulla vero ignorantiae causa… *etc. ut in forma usitata anni* 1651. Datum Parisiis in nostro S. Bernardi collegio, sub nostra et secretarii nostri subscriptionibus, et maioris nostri sigilli appensione, anno R. S. H. millesimo sexcentesimo sexagesimo sexto, die vero prima mensis augusti. — Sic signatum, Frater Claudius Vaussin abbas Cistercii, generalis totius Ordinis Cisterciensis. Et infra, De mandato praefati Rmi D. D. mei abbatis generalis, frater Georgius Bourée, secretarius. Locus sigilli. * * * Anno Domini millesimo sexcentesimo sexagesimo septimo, die 9 maii et seq. haec statuta sunt in Capitulo generali Cistercii congregato. B) ORDINATIO CAPITULI *Diffinitores* : Rmus D. N. [de **Cistercio**] s. th. d., R. D. de Columba, s. th. d., R. D. de Osseco, R. D. de Pietate, R. D. de Rota, monasteriorum abbates. — Adm R. D. de **Firmitate** s. th. d., R. D. de Septem Fontibus, R. D. de Barberio, R. D. de Bonavalle, s. th. d., R. D. de Campoliliorum. — Adm R. D. de **Pontigniaco**, s. th. d., R. D. de Caduino, R. D. de Lucella, R. D. de Riveto, R. D. de Altaripa, monasteriorum abbates. — Adm R. D. de **Claravalle**, R. D. de Hemmenroda, R. D. de Valleclara, R. D. de Trappa, s. th. d., R. D. de Valle Sancti Lamberti, monasteriorum abbates. — Loco adm R. D. de **Morimundo**, R. D. de Sancto Urbano, R. D. de Ebraco, R. D. de Precibus, R. D. de Sancto Sulpitio, R. D. de Castellione. *Confessarii* : R. D. de Charitate, s. th. d., D. Gasto de Poulx s. th. d., D. Franciscus Bayet, procurator collegii Parisiensis, s. th. d. *Magistri caeremoniarum* : Adm R. D. de Claravalle, D. prior et supprior Cistercii. *Auditores computationum* : D. R. de Pinu, R. D. de Porta Gloni, s. th. d., D. Iacobus de la Varende, prior de Pontigniaco, D. Carolus Jamin s. th. d., D. Nicolas Louvet, prior de Vallibus Cernaii, s. th. d. *Contractuum examinatores* : R. D. de Valle Richerii, D. Marcus de Montels, prior Cistercii, s. th. d., D. Benedictus Henry, prior de Tribus fontibus, D. Iacobus Ardelu, prior de Locoregio s. th. d., D. Grezel, prior de Ardorello, s. th. d. *Notarii abbates* : R. D. de Stamedio, R. D. de Rauda. *Promotores causarum* : D. Ioannes Tedenat, prior titularis de Gratia, s. th. d., D. Ioannes Malgoirez, s. th. d. *Receptores excusationum* : D. Stephanus Bidard, s. th. d., D. Claudius Brisbart, prior de Regalimonte. *Notarii ad pedes* : D. Carolus Louvet, s. th. d., F. Stephanus Bourée, secretarius Rmi D. N. *Portarii diffinitorii* : D. Franciscus Destrechy, prior titularis de Gaudio, s. th. d., D. Petrus Robertus Pyr, prior titularis de Palude Comitis. *Consultores* : R. D. de Chalocheyo, R. D. de Fulcardimonte, s. th. d., R. D. de Marciliaco, R. D. de Roseriis, R. D. de Veteri villa, s. th. d., R. D. de Bona aqua, R. D. de Porta coeli, R. D. de Alta sylva, R. D. de Leoncello, R. D. de Charmeia, s. th. d., R. D. de Bono loco, R. D. de Recluso, R. D. de Sancto Remigio, R. D. de Salem, R. D. de Petris, R. D. de Gratia Dei, R. D. de Valle dulci, et ceteri Capituli generalis officiales. *Benemeriti de ordine* : D. Franciscus Crevel, prior de Firmitate s. th. d., D… de Roissey s. th. d., D… de Lonjon provisor collegii Sancti Bernardi Tolosae, s. th. d., D. Hieronymus Blanco, s. th. d., D. Petrus Capolade, prior de Bona cumba, D. Ioannes Gouyet, prior de Valle lucenti, s. th. d. ORATIONES 1.  Pro SS. Domino Nostro D. Alexandro, divina providentia PP. VII, necnon pro eminentissimis ac reverendissimis DD. S. R. E. cardinalibus, et maxime pro eminentissimo Iacobo cardinale Ninio, clementissimo Ordinis protectore ; necnon… *etc.* 2.  Praeterea pro serenissimo et invictissimo D. D. Leopoldo D. G. Romanorum imperatore semper augusto ; necnon pro christianissimo D. N. D. Ludovico XIV Francorum et Navarrae rege ; ac pro inclyto rege Carolo II Hispaniarum rege catholico, … *etc.* 3.  Similiter per R. D. Tristando de Bizet … *etc.* 4.  Insuper pro burgensibus … *etc.* 5.  Pro pace etiam … *etc.* 6.  Postremo pro felicis … *etc.* DIFFINITIONES GENERALES 7.  Cum a Rmo D. N. ante omnia alia in diffinitorio peragenda quaeretur a Procuratore generali in Curia, si quae ex parte Summi Pontificis dicenda haberet, R. de Fulcardimonte strictioris observantiae insistens petitionibus, oppositionibus et protestationibus in Capitulo a se factis, eas renovavit, quibus ceteri abbates eiusdem strictioris observantiae iterum adhaeserunt. Tandem lecta fuit epistola sub forma *Brevis* SS. D. N. Alexandri Divina Providentia Papae VII, transmissa ad Capitulum generale, et eidem praesentata manibus Procuratoris generalis in Curia, quam Capitulum generale iussit actis inseri. *Alexander papa VII*. — Dilecti filii salutem et apostolicam benedictionem. — Cum ex dilecto filio nostro cardinali Ninio, Ordinis vestri Protectore, audivimus, in comitiis generalibus quae proxime celebraturi estis, de pluribus et gravibus ad regularis disciplinae et communis concordiae rationes pertinentibus rebus agendum esse, pro paterna praecipuaque charitate qua religionem Cisterciensem, tot eximiae sanctitatis exemplis virisque longe praeclarissimam et usque adhuc Sancta Sedes necnon Ecclesia universa catholica optime meritam, in Domino complectimur, minime passi sumus pontificiae sollicitudinis officia pastoralia a vobis tali tempore desiderari. Quam ob rem etsi non dubitamus, quin sponte vestra unum Deum et Ordinis bonum prae oculis habituri estis, tamen currentibus calcar addere, et ad omnia rite religioseque peragenda vos etiam atque hortari voluimus, in quo profecto suberit admonuisse, ut attendatis ad petram unde excisi estis et ad cavernam loci ex qua praecisi estis, memores nimirum divi Bernardi patris vestri et illius antiquae pietatis gloriaeque Cisterciensis, quae peperit vos. Porro cuncta latius et distinctius ex ipsius cardinalis, cum observantiae tum aliarum rerum omnium vestrarum studiosissimi, litteris agnoscere poteritis ; Nos rectis piisque consiliis vestris adiutorem ac retributorem Dominum enixe precamur, apostolicam ad id benedictionem tibi, dilecte fili generalis et singulis vestrorum permanenter impertientes. — Datum Romae apud S. Mariam Maiorem sub annulo Piscatoris die martii 22. 8.  Lecta fuit etiam epistola Ser. et Invict. D. N. Leopoldi Dei gratia Romanorum Imperatoris semper augusti, allata per R. abbatem de Campoliliorum, tenoris sequentis — *Leopoldus*, Divina favente Clementia, electus Romanorum Imperator semper Augustus. — Venerabiles, religiosi, honorabiles, devoti, fideles, Nobis dilecti, eos quos insignia apud Nos virtutum specimina, et perspecta omnibus in rebus religio, atque egregia singularisque in Nos magnopere commendat observantia, et plurimi semper fecimus, et ea omnia quae tum ad conservandam illorum integritatem, tum vero ad ampliandum eorum numerum conducibilia sunt, perlibenter ac propenso animo nullo non tempore amplexi sumus. Quorum nullo inferior est honorabilis lator praesentium, consiliarius noster devotus sincere Nobis dilectus Mathaeus abbas monasterii Campililiorum, spectatae integritatis vir, omni eximia ad virtutes indole perspicuus, eruditioneque ac sapientia clarissimus, quas excellentes animi dotes, exemplaris vitae consuetudo morumque gravitas, illustrem adeo reddidere ut unanimi omnium abbatum Cisterciensium, his in provinciis nostris haereditariis existentium voto tamquam magnum totius Ordinis ornamentum et in quo uno quasi reliquorum virtutes, doctrina cumulata, vigere conspicitur, in deputatum et legatum ad Capitulum generale in ipso Cistercio proxime celebrandum condignissime electus fuerit. Cum itaque ille aliter eo fine suscipiendus benignissimum assensum nostrum pro debita solitaque subditorum nostrorum observantia dimittissime postularit. Idcirco non modo submissae petitioni eius indubitate annuimus, verum etiam illum hisce nostris tamquam optimo praedictorum meritorum atque virtutum testimonio comitari decrevimus, a vobis perbenigne contendentes, ut eumdem non solum peramice suscipiatis, sed etiam votorum suorum in omnibus quae sibi Ordinique suo impetrare volet, vel quam maxime huiusce nostrae efficacis recommendationis intuitu rationem habeatis voluimus. Praeterea vos certiores reddere Ordinem vestrum in nostris provinciis haereditariis vel quam maxime florere, cultum divinum diu noctuque ad gloriam Dei et populi aedificationem perfici, animarumque salutem maximo fructu promoveri, necnon monasteria a talibus feliciter regi et gubernari abbatibus quos et propria virtus vitaeque integritas magnopere commendat, et omnibus reddit amabiles, non dubitantes, quod hanc floridae Ordinis vestri vitae gloriam laeto animo sitis percepturi, et vos quoque in id allaboraturi, ut hic vigor et flos in posterum constantior conservetur, adeoque nihil admittatur aut statuatur quod florem, aut vigorem hanc marcidum atque flavidum efficere posset. De reliquo Nos una cum coniuge nostra totaque domo Austriaca vestrarum ac totius sacri Ordinis vestri piarum orationum, meritorum suffragiis benignissime commendamus, et vobis totique coetui vestro benigno affectu ac Caesarea gratia propensi manemus. — Datum in civitate nostra Viennae die 2 aprilis 1667, regnorumque nostrorum Romani 9°, Hungarici 12° et Bohemici 11°. Leopoldus. 9.  Legi etiam iussit Capitulum generale epistolam Eminentissimi Cardinalis Ninii, Ordinis Protectoris, Capitulo allatam per Procuratorem generalem in Curia, tenoris sequentis. — Minime patitur Paternitatum vestrarum religio et in Ordinem Cisterciensem propensa studia me pluribus agere, illas in Domino cohortando, ut oblatam in generalibus comitiis rei pro eiusdem Ordinis felicitate bene gerendo occasionem strenue amplecti velint, neque enim opus quisquam habet sibi res ac salutem suam ab aliis commendari. Committere tamen non debeo, ut in re tanti ponderis, in qua de tuenda religiosissimi Ordinis disciplina et de communi quiete auctoribus mutuae charitatis vinculis colligenda agitur, mei officii partes desiderentur. Cum enim SS. D. N. mihi Ordinis vestri patrocinium curamque commiserit, probe intelligo, omni ope adnitendum mihi esse, non tam honorifico Sanctitatis Suae de me iudicio respondeam, quam ut huic quoque in vinea Christi commissae mihi villicationi satisfaciam. Paternitates itaque vestras ex animo rogo obtestorque, ut in his comitiis ab omni rerum humanarum affectu vacui, et suae quisque privatae rationis obliti, publicae causae partes suscipiatis, ea statuentes, quae ad Dei gloriam vestrique Ordinis incrementum profutura intelligetis. Quod sane a singulari paternitatum vestrarum pietate et in hanc Sanctam Sedem observantia mihi polliceor ; paratissimus quidquid a consiliis diligentia, labore, officiisque meis proficisci unquam poterit, in vestri Ordinis bonum alacriter aggredi, et omni animi contentione curare. Rogo interim Deum ut paternitates vestras omnibus bonis cumulet et diutissime servet incolumes. — Romae kalendas martii 1667. Uti Pater Cardinalis Ninius protector. 10.  Requirentibus demum Promotoribus, et ex parte Summi Pontificis et regis christianissimi lectum, publicatum et cum debita reverentia, genibus scilicet flexis, ore Rmi D. N. et unanimi omnium consensu susceptum fuit *Breve* Apostolicum a SS. D. N. Alexandro Divina Providentia Papa VII emanatum die 19 aprilis, pontificatus autem ipsius anno 12°, quod sic incipit : *In suprema Sedis Apostolicae.* 11.  Cum autem R. D. de Trappa super supradicti *Brevis* receptione aliqua proponere ut sibi liceret supplicavit, data est ei a Capitulo generali licentia, ut quae vellet in praesentia proponendi, et ne ab ipso dictorum periret memoria, eadem scripto mandandi et actis Capituli generalis inserendi. Abbates autem de Fulcardimonte, de Precibus, de Veterivilla, de Caduino et alii strictioris observantiae abbates protestati sunt, se adhaerere dictis a R. D. de Trappa, et subscripturos memoriali ab eo Capitulo generali praesentando. 12.  Quibus auditis, RR. DD. de Lucella et de Campoliliorum et exteri Germani protestati sunt, se in omnibus et communi humilitate recipere supradictum *Breve* Apostolicum. Et quoniam multa possent in tali *Brevi* contineri, quae dilucidiori indigerent explicatione Capitulo generali supplicarunt, ut cum unica voce omnia exponere non liceret, gratum Capitulo foret, ea in memoriali praesentari aut Summum Pontificem adire. Cui supplicationi benigne annuit Capitulum generale. 13.  Cum orta fuerit difficultas ex iterata protestatione facta per R. D. de Fulcardimonte contra Promotores causarum et alios officiales praesentis Capituli generalis non abbates, quod praetenderet usitatum Ordinis morem convelli, si suppetente abbatum numero, alii non abbates quocumque alio fungantur munere, officiales Capituli eligantur ; Capitulum generale, matura super hoc deliberatione habita, praecedentium Capitulorum generalium vestigiis inhaerendo diffinit, quascumque personas de Ordine tamen benemeritas, etiam non abbates, ad Capituli generalis officia posse promoveri. 14.  Huic autem diffinitioni sese opposuit R. D. de Fulcardimonte inhaerendo oppositioni a se prius factae tam in publico Capitulo quam in Diffinitorio contra formam habiti Capituli, quam petiit actis inseri. 15.  Ad quaestionem de loco ubi possit iuxta *Breve* Apostolicum haberi consultatio de rebus postea in Diffinitorio terminandis, respondit Capitulum generale, non in Diffinitorio, sed in alio loco per Rmum D. N. designando fieri debere, statuitque rem illorum consilio remissam ab antiquiore inter ipsos consultores abbate ceteris proponendam esse, mentemque ipsorum per unum ex ipsis Capitulo generali referendam. Exinde supra protestatione facta per aliquos ex Rdis Diffinitoribus Abstinentiae contra ordinationem Capituli generalis, quod adm R. D. de Pontigniaco, R. D. de Altaripa in unum ex Diffinitoribus ab ipso ex abbatibus strictae observantiae assumendum elegerit, cum tantum ex Gallia abbates iuxta mentem *Brevis* deberent intelligi. Re in deliberationem missa declaravit praesens Capitulum generale, R. D. de Altaripa in Diffinitorem ab adm R. D. de Pontigniaco rite assumptum fuisse. 16.  Cui diffinitioni R. D. de Veterivilla sese opposuit tamquam contrariae et supradicto *Brevi* Apostolico et bullae *Clementinae*, quam petiit actis Capituli generalis inseri. Cui protestationi omnes illi adhaesere, qui eius memoriali infra referendo subscripserunt. 17.  Ad requisitionem adm R. D. de Firmitate, ut exacte serventur statuta in bulla *Clementina* praescripta, et maxime circa iuramentum Diffinitorum et aliorum Capituli generalis officialium, omnes tam Diffinitores quam notarii abbates iurarunt se sua fideliter munera ad bonum Ordinis obituros, nec quidquam contra propriam conscientiam in iis facturos. 18.  R. D. de Altaripa protestatur contra R. D. de Veterivilla quod in suo monasterio dixerit, non satis firme strictam observantiam custodiri ; quam protestationem petiit actis Capituli generalis inseri. 19.  Capitulum generale, ut omnia quae diversi sibi proponenda attulere negotia ad suam facilius possint audientiam pervenire, statuit et mandavit ut omnes chartae rei petitae vel examinandae aut decidendae informationem continentes ab omnibus tam abbatibus quam prioribus et ceteris, in manibus Promotorum causarum Capitulo generali proponendae consignentur. 20.  Licet ad omne dissidium praecavendum a Promotoribus fuerit requisitum, ut in explicationem *Brevis* supradicti declararet Capitulum generale, quaenam iurisdictio visitatoribus competat, quidque nomine iurisdictionis ordinariae, quam visitatores monasteriorum strictioris observantiae in suas singuli provincias habent, intelligi debeat ; et tandem ut (si Capitulo fuerit visum) aliquos velit deputare huiusce difficultatis examinatores. Capitulum tamen generale nullos decrevit ad huius negotii examen deputandos, nec huic amplius difficultati statuit immorandum. 21.  Cum et ad reparandam, ubi collapsa fuerit, monasticam disciplinam, et ubi illibata perseveraverit, conservandam, maxime visitationes regulares conducant, timendumque foret, ne multa strictioris observantiae monasteria ob nimiam inter se distantiam paternae visitationis officio privarentur, si unus aut etiam duo tantum eiusdem observantiae eligerentur visitatores, praevio R. D. de Precibus ut tres ad summum eligerentur consensu, praemissaque protestatione ab eodem facta contra maiorem numerum visitatorum, quam petiit actis inseri, Capitulum generale statuit et decrevit, ut omnia intra Gallias sita strictioris observantiae monasteria in tres provincias separentur et a tribus visitatoribus respective in posterum visitentur. 22.  In hoc ergo *Brevis* Apostolici inhaerendo mandatis per secreta scedularum suffragia a prius electis scrutatoribus adm R. D. de Claravalle et RR. DD. de Columba et de Precibus a Rmo D. N., quatuor adm RR. primis abbatibus et decem Diffinitoribus strictae observantiae in visitatores monasteriorum illius observantiae tres in provincias diversorum rite electi sunt abbates sequentes eiusdem observantiae : R. D. de Fulcardimonte electus est visitator provinciae Armoricae seu Britannicae, Normanniae, et Cenomanensis. — R. D. de Pinu visitator provinciae Burdegalensis, Pictaviae, Lemovicensis et adiacentium. — R. D. de Precibus visitator provinciae Campaniae et Insulae Franciae. 23.  Cum uniformitas nostro Ordini congenita a SS. D. N. in suo praefato *Brevi* nobis tantopere commendetur, nullo aptiori remedio sensim latius serpenti unitatemque destruenti difformitatis malo succurri posse putat Capitulum generale, quam ut brevis fiat et dilucida compilatio et reductio omnium constitutionum apostolicarum, Capitulorum generalium, usuum, ceremoniarum tam intra quam extra ecclesiam, et specialiter in celebratione Capituli generalis observari solitarum, et ceterorum, si quae sint in Ordine statutorum, ut una regula, una charitate, similibus ritibus et moribus ubique vivatur. Hoc autem tam necessarium tamque utile opus praesens Capitulum generale RR. DD. de Firmitate, de Fulcardimonte, Provisori collegii Parisiensis et D. Ioanni Petit religioso Cistercii nunc priori Boni portus, viris utpote in disciplina, iuribus et privilegiis Ordinis exercitatissimis, iuxta *Breve* committit peragendum, speremus fore ut assidua eorum diligentia hoc opus iam dudum speratum brevi in lucem prodeat, postquam in sequenti generali Capitulo examinatum fuerit et confirmatum. Ut autem in divino officio persolvendo in omnibus Ordinis monasteriis hoc religionis vinculum uniformitas teneatur, Capitulum generale statuit et decernit, nullam de cetero in novo *Breviario* faciendam esse mutationem, sed ipsius ordinationi standum esse ex integro ab omnibus Ordinis professoribus. 24.  Et ne librorum penuria in officio et in cantu foveri difformitas videatur, Capitulum generale mandat et committit R. D. de Fulcardimonte, Provisori et Procuratori collegii S. Bernardi Parisiensis, ut quam citius fieri poterit, novam *Breviariorum, Missalium, Antiphonalium, Gradualium*, et aliorum quorumcumque librorum ad divinum officium necessariorum editionem curent, et ex parte Capituli generalis bibliopolam conveniant, de iusto horum librorum pretio, nullatenus postea immutando. 25.  Ad quaestionem propositam, an sit in Ordine obligatio, qualibet sexta feria per annum VII Psalmos poenitentiales recitandi, sicut et aliquas preces tempore Quadragesimae, verbi gratia *Tribularer*, et alias. Respondit Capitulum generale nullam talem esse in Ordine obligationem, nisi recitandi VII Psalmos poenitentiales tempore Quadragesimae omni sexta feria, festo XII lectionum non impedita, iuxta rubricam novi Breviarii. 26.  Iuxta facultatem per *Breve* iam saepe dictum Capitulo generali a SS. D. N. datam, qua hora diebus minorum solemnitatum surgendum sit, determinandi, statuit et determinat Capitulum generale diebus solemnioribus hora 2, ceteris vero 3 ad vigilias surgendum esse, et declarat intentionis suae non esse per praesentem determinationem ut consuetudo, si quae in aliquibus vigeat monasteriis, maturius tam solemnioribus quam aliis diebus surgendi enervetur, sed potius per superiores locorum et visitatores foveatur. 27.  Cum in quamplurimis Ordinis monasteriis sufficiens non habeatur numerus monachorum, ut cum cantu gregoriano horas canonicas persolvant, et ideo circa hoc generalis diffinitio fieri non possit, mandat et praecipit Capitulum generale omnibus visitatoribus provincialibus, ut proxima monasteriorum provinciae suae facta visitatione, singuli illorum statum, et specialiter numerum monachorum in illis ordinarie residentium, ad Rmum D. N. et ad adm RR. quatuor primos abbates quamprimum transmittant, ut examinato numero monachorum in singulis monasteriis et situ loci, an sit minor vel maior congregatio (quae ultima solum ex regula obligatur ad cantum) iudicare possint. 28.  Die autem 10 maii, soluto pomeridianis horis diffinitorio. RR. DD. de Fulcardimonte, de Trappa et de Veteri villa, nobis notariis Capituli generalis in manibus consignarunt suam quilibet scripto traditam protestatiomem [protestationem] manibus propriis subsignatam, ex decreto Capineralis actis ipsius inserendam. 29.  Protestatio R. D. de Fulcardimonte. — Post recitationem ordinationis supradicti Capituli anni 1667 et enumerationem officialium eiusdem, cum frater Iulianus Paris, abbas monasterii Fulcardimontis strictioris observantiae dicti Ordinis Cisterciensis, observasset in eadem enumeratione et descriptione officialium eisdem Capituli plures recenseri qui non essent abbates, surrexit et cum humilitate a Rmo D. Cisterciensi abbate eiusdem Ordinis generali et eidem Capitulo praesidente postulavit, ut secundum Ordinis statuta et praxim illius in hunc usque diem perdurantem in locum eorumdem officialium non abbatum, sufficientur et subrogarentur abbates veri, qui plane et plene gauderent abbatiali caractere ; maxime cum in eodem Capitulo plurimi adessent ad omnia eiusdem Capituli generalis munera rite obeunda capaces et idonei, iique nullis huiusmodi muniis occupati. Postulavitque subinde cum eadem humilitate idem abbas Fulcardimontis, ut in eodem Capitulo generali observarentur ea quae SS. D. N. Papa Clemens huius nominis IV circa celebrationem eiusmodi Capitulorum generalium ordinavit, et maxime circa assumptionem Diffinitorum ex generatione et filiatione uniuscuiusque primariorum abbatum, a quibus et pro quibus assumerentur. Circa iuramentum quoque ab iisdem Diffinitoribus et aliis eiusdem Capituli generalis officialibus praestandum et emittendum ; ac denique circa notationem et ventilationem in eodem Capitulo in praesentia omnium Capitulantium faciendam eorum omnium, quae subinde in diffinitorio eiusdem Capituli diffinienda essent. Alioquin idem abbas Fulcardimontis intercessit et se opposuit omnibus in eodem Capitulo et Capituli Diffinitorio proponendis, diffiniendis et agendis. Et protestatus est de nullitate eorumdem si secus ageretur. Petiit etiam idem abbas sub eadem protestatione, intercessione et oppositione, supradictam suam petitionem, intercessionem, oppositionem et protestationem in acta eiusdem Capituli generalis referri, et actum seu instrumentum earumdem sibi dari tam a notariis eiusdem Capituli quam aequissimis et integerrimis viris regiis in eodem generali Capitulo praesentibus. Et subsignavit die 9 mensis maii anno 1667. — Quibus supradictis petitionibus, oppositionibus et protestationibus aliisque supra memoratis adhaeserunt et subscripserunt infra subsignati abbates strictae observantiae, scilicet fr. Armandus Ioannes abb. de Trappa ; fr. Eustachius abb. de Septem fontibus ; fr. Robertus abb. de Valle clara ; fr. Guillelmus abb. de Veterivilla ; fr. Dominicus abb. de Valle Richerii ; fr. Claudius abb. de Columba ; fr. Iacobus abb. de Castellione ; fr. Guillelmus abb. de Bono loco ; fr. Nicolaus abb. de Barberio ; fr. Stephanus abb. de Charmeia ; fr. Vincentius abb. de Petris ; fr. Ioannes abb. de Precibus ; fr. Ioannes abb. de Pietate ; fr. Ioannes Le Comte abb. de Charitate. 30.  Protestatio seu Memoriale R. D. de Trappa. — Etsi testis fuerim illorum quae in reformatione generali Romae peracta sunt, noverim quibus consiliis totum negotium confectum fuerit, atque plura dubia, obscura, sanctae regulae et antiquis Ordinis statutis adversantia *Brevi* inserta fuisse contra Summi Pontificis mentem, cui de re ob valetudinem infirmam perpauca relata sunt ; nihilominus Sedis Romanae nomine et Regis auctoritate compulsus *Brevi* assentiendum sentio, usque dum tamen concedente Rege facultas Romam refugiendi, ut felicius, et efficacius Ordinis misere collapsi saluti consulatur, haec suadente conscientia nunc et palam declaranda existimavi, plura pro tempore et opportunitate dicturus. — Cui protestationi adhaesere infra scripti abbates eiusdem strictae observantiae scilicet …… *ut supra, et adduntur* : fr. Petrus abb. de Caduino ; fr. Iulianus abb. de Fulcardimonte ; fr. Petrus abb. de Pinu. 31.  Protestatio R. D. de Veterivilla. — De 9 maii anni 1667 in Diffinitorio Capituli generalis Cistercii congregati, ego infrascriptus Almae Facultatis Parisiensis doctor theologus, abbas monasterii B. M. de Veterivilla, postquam a Rmo N. Cisterciensi abbate eiusdem Capituli praeside loquendi facultatem petii, declaravi publice, quod nominationi R. abbatis de Altaripa in Diffinitorem strictioris observantiae pro filiatione de Pontigniaco me opponerem, tum quia ipse abbas Altaeripaee in Helvetia nullam unquam unionem aut societatem cum abbatibus aut monasteriis strictioris observantiae in Galliis habuit, e quibus tamen SS. Papa Alexander VII in suo *Brevi* Apostolico duos in qualibet filiatione abbates assumi iubet, quia potius ipsa Altaeripae abbatia visitationi et vicariatui R. abbatis de Sancto Urbano Germaniae visitatori semper subiacuerit et adhuc subiacet, prout R. abbas Sancti Urbani in eodem Diffinitorio declaravit, nunquam vero vicariatui aut visitationi vicarii generalis strictioris observantiae in Galliis hactenus existentis ; tum etiam quia idem abbas Altaeripae de generatione ipsius monasterii de Pontigniaco non est, sed de generatione seu filiatione Claraevallis ; cum tamen alii essent abbates strictioris observantiae in Galliis in eadem filiatione de Pontigniaco valde capaces et idonei, qui in Diffinitores pro eadem filitione [filiatione] de Pontigniaco assumerentur, prout statuitur in bulla Clementis IV. Propter quas rationes et alias pro tempore, loco et opportunitate fusius explicandas, praefatam oppositionem emisi et protestatus sum de nullitate et abusu eorum omnium, quae in contrarium gerentur. Quam quidem oppositionem et protestationem meam actis publicis eiusdem Capituli generalis inseri et illius actum legitimum a secretariis mihi concedi postulavi die, mense et anno quo supra. — Cui protestationi adhaesere infra scripti abbates eiusdem strictae observantias, scilicet abbates de Caduino … *etc. ut supra*. 32.  Qui omnes supradicti abbates Strictioris Observantiae nominibus tantum propriis his protestationibus adhaesere, nulla instructi procuratione abbatum absentium suorum propriorum conventuum et alirum [aliorum] quarumcumque communitatum. 33.  Data est a Capitulo generali licentia ceteris praeter Diffinitores, officiales Capituli, consultores et alios qui negotia magni momenti agenda haberent, ad vesperam diei mercurii 11 maii a Cistercio recedendi. 34.  Ad quaestionem propositam quem locum tenere debeat secundam faciens stabilitatem, an primae suae professionis an secundae stabilitatis, respondit Capitulum generale debere in omnibus locis suae secundae stabilitatis, non primae professionis, locum obtinere. 35.  Petitioni venerabilis dominae abbatissae de Maloduno de celebrando solemniter festo s. Archangeli Gabrielis, annuit Capitulum generale, ut in eius ecclesia de cetero tamquam festum sermonis minoris celebretur. Quod idem concedit venerabili priori Prulliaci de festo S. Stephani abbatis Cistercii celebrando. 36.  A Capitulo generali his qui curam habent editionis librorum mandatur, ut in prima *Breviarii* impressione scribantur in kalendario ad 15 diem iulii sancti Martyres Eutropius, Zozima et Bonoza sub simplici commemoratione. 37.  Iuxta regulam et Constitutiones, praescriptus numerus ieiuniorum diebus mercurii et veneris a Pentecoste ad Exaltationem S. Crucis, et inde ad Pascha singulis diebus quibus non vescimur carnibus, in omnibus Ordinis monasteriis communis observantiae inviolabiliter observetur. 38.  Cum SS. D. N. sacrae Congregationis decreta de Regularibus, apostatis et eiectis exactissime praecipiat observari ea legi iussit Capitulum generale, actisque inseri tenoris sequentis. * Sacra Congregatio cardinalium … etc.* 39.  Ne praetextus perniciosae illi appellationi *ab abusu* in posterum relinquatur, mandatur adm R. D. de Firmitate, R. D. de Fulcardimonte et D. Ioanni Petit, religioso Cistercii nunc priori Boniportus, ut compilationi omnium statutorum, ceremoniarum, etc. iuxta *Breve* faciendae, modum, formam et tenorem inserant a Vicariis et aliis Ordinis superioribus unicuique ius suum reddendi, seriemque iustitiae ab illis administrandae. 40.  Ut autem sicut et laborum pro Ordine suscipiendorum, ita et vigoris in retinendis sanctorum Patrum institutis Rmus D. N. toti suo Ordini magnificum praeberet exemplum, quam obnixe potuit Capitulo generali supplicavit, ut ab adm Rdis quatuor primis Cistercium quamprimum, et si posset fieri, finito Capitulo visitari statuat ac decernat. Quare permotum Capitulum generale Rdos adm primos hortatur atque obtestatur, ut cuiuscumque alterius rei dimissa sollicitudine, terminato praesenti Capitulo, ut filii patrem ea qua maior esse non debet veneratione, matrem Ordinis Cistercium visitent, ut exinde et ad illos et ad ceteros Ordinis superiores et professores per paternae visitationis officia et zelus observantiae regularis et morum sanctitas a capite ad membra diffundantur. 41.  Circa alienationem bonorum immobilium monasteriorum Ordinis, renovatur decretum Benedicti Papae XII in sua bulla vulgo *Benedictina* contentum. 42.  Cum ex contextu *Brevis* abbates regulares subiacent visitationi et correctioni visitatorum etiam non abbatum, mota quaestione, an tales visitatores non abbates debeant praecedere abbates quos visitant ? Diffinit Capitulum generale in nullo loco debere praecedere etiam tempore visitationis. 43.  Ut autem provideatur residentiae abbatum, nec ulla eis non residendi ansa subministretur, omnibus abbatibus prohibet Capitulum generale, ne in urbibus aut Academiis publice suscipient docendam theologiam, Reverendoque domino de Bonavalle optandum tradit, ut intra annum ex abbatia et cathedra theologica unam suscipiat et alteram dimittat. 44.  Renovat ac confirmat Capitulum generale latum a praecedente Capitulo generali decretum de non locandis in emphiteosim bonis monasterii sine Capituli generalis approbatione. Quod decretum est tenoris sequentis : Nullus contractus… *etc. ut in anno* 1651, *n°* 27. 45.  Ut autem caveatur, ne variis et insolitis exactionibus tam pro visitationibus quam professionibus Vicarii monasteria onerent, statuit Capitulum generale pro omnibus tam expensis quam iuribus honorificis in qualibet visitatione a monasteriis visitatis in adventu et reditu, dandos esse Vicariis sexdecim francos, et Syndicis octo ; pro professionibus autem etiam extra tempus visitationis faciendis, prius computati ab illis sumptus itineris a monasteriis exsolventur. Sumptus autem quos visitatoribus et syndicis fieri contigerit, ut eant ad Capitula generalia vel intermedia, a propriis illorum domibus in quibus ordinarie resident, exsolventur. 46.  Decernit etiam Capitulum generale ut antequam visitatores se ad suae provinciae monasteriorum visitationem accingant, a duobus vicinioribus abbatibus, quorum unus sit ex communi alter ex strictiori observantia, semel tantum in triennio debere visitari. Nulla autem sit provincia quae suum non habeant visitatorem. 47.  Cum provide cautum sit, ut monasteriorum priores quolibet triennio suorum prioratuum voluntariam demissionem in scriptis faciant, a quibus fuerint instituti, Capitulum generale statuit ac decernit ut intra anni huius reliquum eam faciant. 48.  Ut inordinati processus in appellationibus de cetero non fiant, Capitulum generale statuit gradatim procedendum, ut a Visitatore ad Patrem immediatum, a Patre immediato ad Rmum D. N., a Rmo ad Capitulum generale debeat provocari ; lisque ad illos per appellationis ius delata intra tres menses terminari. 49.  Nec tam patribus immediatis quam maioribus Ordinis superioribus, alios quoscumque commissarios, nisi Visitatore suspecto aut absente, liceat deputare. 50.  Cum multa Ordini numero ex assumptione aliquarum ex aliis Ordinibus aut etiam e clero personarum in abbates mala obvenerint, per Procuratorem generalem in Curia SS. D. N. Capitulum generale duxit supplicandum, ut poena contra sic eligentes abbatem Ordinis generalem decretae, aliis simili auctoritate infligantur. 51.  Capitulum generale advertens ex nimia affinium multitudine monasteriis, maxime in quibus viget electio, varia mala suboriri, prohibet omnibus monasteriorum illorum superioribus, nisi maior, id est excedens numerum duodecim congregatio fuerit, duos fratres aut sorores recipere. 52.  Ut omnis tollatur licentia extra monasteria ob curam animarum divagandi, statuit Capitulum generale, ut illam de novo nullus suscipere audeat aut possit, quin prius a visitatore de eius capacitate cognitum fuerit. 53.  Ceterum post varia in executionem *Brevis* Apostolici praescripta in vanum laborasse putaret Capitulum generale, si novae studens reformationi, ad strictioris multis ab hinc annis introductae, et favente Deo in dies succrescentis, non conservationem tantum, sed eius etiam incrementum officii sui partes sollicite non impenderet. Ideo triplici medio a R. D. de Precibus ad tam sanctum opus promovendum proposito 1° ut inter se convenire possint strictioris observantiae abbates. 2° Ut ipsorum monasteria communis observantiae monachis vacuentur et in alia diversae observantiae transmittantur. — 3° Ut in monasteria communis observantiae, ubi maior pars religiosorum ad illos etiam sine pensione convolat, introducantur, ut, v. g. in monasterium de Chassania ; huiusque petitionis seu propositionis a se factae actum petiit. — Circa 1, statuit Capitulum generale singulos quosque strictioris observantiae abbates serio admonendos, ut ad quodcumque Capitulum sive generale sive intermedium de suae observantiae negotiis tractaturi conveniant. Ad 2°, cum huiusmodi monachi in monasteriis strictioris observantiae efficacius quam in aliis possint in officio contineri, statuit Capitulum generale, non ab illorum monasteriis ad alia communis observantiae, nisi ex causa a statutis praescripta esse transmittendos. Illos tamen declarat ad omnimodam erga strictioris observantiae superiores obedientiam teneri, nec illis licere aliquid proprium habere, sed omnia eis a superioribus domorum necessaria debere ministrari. — Circa 3°, praevia oppositione R. D. de S. Sulpitio, committitur adm R. D. de Firmitate, ut quo spiritu ducantur religiosi de Chassania perpendat, ut si eos ferventiores factos ex animo ad strictiorem observantiam profitendam repererit, eorum desiderio satisfaciat, deliberatione habita super electione domorum in tribus provinciis strictioris observantiae pro illarum novitiatu et professorio designandarum, infrascripta monasteria nominata et approbata fuere die 11 maii. 54.  *In provincia Franciae et Campaniae.* Novitiatus in monasterio Vallis clarae. Professorium in monasterio de Castellione. 55.  *In provincia Burdegalensi et PictavensiPictaviensi.* Novitiatus in monasterio de Caduino. Professiorum [Professorium] in monasterio de Columba. 56.  Omnia autem strictioris observantiae monasteria tres in provincias sunt distributa ordine sequenti. *In provincia Insulae Franciae, Picardiae et Campaniae.* Monasteria de Regalimonte, de Lanneyo, de Ursicampo, de Boheriis, de Longoponte, de Firmitate Milonis, de Bonofonte, de Valle clara cum filiabus suis de Recluso et de Charmeya, de Castellione, de Caladia, de Cheminione, de Altofonte, de Pietate, de Charitate ad Lesinas, de Valle lucenti, de Ioyaco, de Prulliaco, de Barbello, de Vallibus Cernaii ; de Argensoliis monialium. *In provincia Normanniae, Britanniae et adiacentibus.* Monasteria de Fulcardimonte cum filia sua de Loco Dei, de Valle Richerii, de Barberio, de Trappa, de Alneto, de Thorigniaco tam virorum quam monialium, de Veterivilla, de S. Albino de Bosco, de Boquiano, de Begario, de Sylva Melonis, de S. Mauritio, de Landavalle, de Precibus, de Villanova, de Melerayo, de S. Catherina Andegaven. monialium, de Persenia, de Campania, de Tironello, de Insula Dei, de Brolio Grollandi [Grolandi]. *In provincia Burdegalensi, Pictaviensi et adiacentibus.* Monasteria de Stella, de Pinu, de Columba, de Misericordia Dei, de S. Leonardo, de Bono loco, de Caduino cum filia sua, de Fonte Guillelmi, de Petris, de Fonte Morigniaco, de Septem fontibus, de Maceriis, de Loco Dei monialium apud Belnam. 57.  Die autem 13 eiusdem mensis ex omnibus monasteriis communis observantiae in Gallia in varias provincias distributis, in unaquaque illarum pro novitiatu et professorio designata sunt infrascripta. — *In Burgundia et Insula Franciae.* Pro Novitiatu et Professorio : Cistercium. — *In Delphinatu, Lugdunensi et Bituricensi provinciis.* Pro Novitiatu et Professorio : monasterium de Firmitate. Pro monasteriis Karoliloci, Noae, Quinciaci, Boniradii, Sigilleriarum, Rupium, Fontis Ioannis, Stratae et Callovii ; pro Novitiatu et Professorio monasterium de Pontigniaco. *In Campania et Picardia.* Pro Novitiatus et Professorio monasterium de Claravalle. *In Lotharingia et pro aliis monasteriis Morimundo reservatis* : pro Novitiatus et Professorio monasterium de Morimundo. — *In Occitania* : pro Novitiatus et Professorio monasterium de Grandi sylva. — *In provincia Ruthenensi et Provinciae* : pro Novitiatu et Professorio monasterium de Bona cumba. — *In Arvernia* : pro Novitiatu et professorio monasterium de Bonavalle. — *In Burdigalensi et Pictaviensi provinciis* : pro Novitiatu set Professorio monasterium de Obazina. — *In Andegavensi, Turonensi et Cenomanensi provinciis* : pro Novitiatu et Professorio monasterium de Claritate. — *In Normannia* : pro Novitiatu et Professorio monasterium de Bonoportu. — *In Britannia* : pro Novitiatu et Professorio monasterium de Reliquiis. 58.  Ex Congregatione Lusitaniae nullus Capitulo generali interfuit, nec se excusavit, nullaque fuerunt designata pro Novitiatu et Professorio monasteria. 59.  Ex Congregatione Castellae nullus venit ad Capitulum praeter duos religiosos, ad praesentanda Capitulo generali memorialia contra regimen dictae Congregationis. 60.  Ex Congregatione regnorum Arragoniae, Navarrae, Valentiae et Principatus Catalonis venere deputati a tota Congregatione R. D. Bernardus Guiral abbas de Rota, et Magister Hieronymus Blanco religiosus de Petra ; qui non nominarunt Novitiatus et Professoria, sed et suis constitutionibus uti permittantur supplicarunt. 61.  Nomine Congregationis Calabriae comparuit Procurator generalis in Curia cum speciali mandato Procurae, et designatum fuit monasterium de Succursu pro Novitiatu dictae Congregationis et monasterium de Sancto Ioanne in Flore pro Professorio. 62.  Nomine etiam provinciae Siciliae comparuit idem Procurator generalis. In qua provincia designatum est pro Novitiatu monasterium Roccomadiae, et pro Professorio monasterium de Altofonte serio de Parco. 63.  Nullus etiam comparuit ex parte Congregationis Lombardiae et Tusciae nec nominarunt monasteria pro Novitiatu et Professorio. Unde Capitulum generale patrem Damianum Latovadam Congregationis illius vicepraesidem, sicut et patrem Petrum Oviedo Vicarium, vulgo dictum Reformatorem generalem Congregationis Castellae et Vicarium generalem Congregationis Lusitaniae declarat contumaces, et privat voce activa et passiva. 64.  Ex Polonia nullus accessit ad Capitulum sed omnes excusationes miserunt ob bella et infidelium incursiones. Et quod Novitiatum et Professorium rogarunt, ut more antiquo conservarentur. 65.  Ex Silesia comparuit nomine totius provinciae R. D. Andreas Emmanuel abbas de Rauda ; et in illa provincia designatum fuit pro Novitiatu monasterium Grissoviense et pro Professorio Lubense. 66.  Ex Bohemia, Moravia et Lusatia comparuit R. D. Laurentius Scipio abbas Ossecensis nomine totius provinciae. 67.  Ex Austria comparuit R. D. Mathaeus abbas de Campoliliorum nomine totius provinciae. 68.  Ex Franconia comparuit R. D. abbas Ebracensis. 69.  Ex Suevia comparuerunt R. D. electus abbas Salemitanus et D. Eugenius ex monasterio Caesariensi. 70.  Ex Helvetia comparuere RR. DD. de Lucella, de Porta coeli, de Altaripa, et de Sancto Urbano. 71.  Ex Leodiensi provincia comparuerunt RR. DD. abbates de Valle Sancti Lamberti, et de Sancto Remigio, et praeses collegii Alnensis apud Lovanium. 72.  Ex Belgio nulli venerunt, sed propter timorem belli se excusaverunt. 73.  Ex Tractu Rheni adfuerunt R. D. abbas de Hemmerode [Hemmenrode] et D. Petrus Robertus Pyr prior titularis Paludis comitis. 74.  Qui omnes rogarunt ut in propriis ipsorum monasteriis Novitiatus et Professoria secundum regulam continuentur. 75.  Haec autem sunt nomina omnium Galliae monasteriorum communis observantiae in varias provincias distributorum. — *In provincia Occitaniae.* Monasteria de Bolbona, de Calercio, de Elnis, de Bonofonte, de Nisortio, de Scala Dei, de Gimonte, de Grandi sylva, de Bella pertica, de Custodia Dei, de S. Marcello, de Florano, de Porta Gloni, de Salanqua monial., de Oratione Dei monial., de Fabasio monial. — *In provincia Ruthenensi.* Monasteria de Bonavalle, de Bonacumba, de Bello loco, de Loco Dei, de Candelio, de Sylvanesio, de Valle magna, de Villalonga, de Ardorello, de S. Sulpitio monial., de Benedictione Dei prope S. Genesium, monial., de Nonnatico, monial., de Vignoliis monial., de Olivis monial., de Frigido fonte, de Costa Ioannis monial., de Vico monial., de Lizaco, monial., de Abbatia nova, de Rivo nitido monial. — *In Provincia.* Monasteria de Thoroneto, de Sinaqua, de Sylvacana, de Valle sancta, de Francis vallibus, de S. Petro Almanaria, de Monte Syon monial., de S. Cruce monial. ; de S. Magdalena monial., de Nostra Domina d’Esplan, alias de S. Petro du Puy, monial., de Valle saura, alias de Bagnols, monial., de Fontibus, alias d’Alais, monial. — *In provincia Burdegalensi.* Monasteria de Obazina, de Valeta, de Perigniaco, de Faisia, de Ponte alto, de Riveto, de Petrosa, de S. Ioanne monial., de S. Bernardo prope Bayonam, monial., de Palatio, de Sylva lata, de Dalone, de Bona aqua, de Bosco cavo, de Gireil monial., de Gondonio, de Coyresio monial., de S. Bernardo Tutellensi, monial., de S. Sigismundo monial. — *In provincia Arverniae.* Monasteria de Monte petroso, de Boscheto, de Medio monte, de Bella aqua, de Campis bonis, de Mansiade, de Feneriis, de Valle benedicta, de Benedictione Dei monial., de Sylva benedicta monial., de Flabasia, de Esclasia [Eschlasia] monial., de Lavecy monial., de Bellacumba monial., de Clavasio monial., de Mercoria monial. — *In provincia Andegavensi, Turonensi et Cenomanensi.* Monasteria de Oratorio, de Buxeria, de Claritate, de Bonoloco monial., de Virginitate monial., de Fontanis albis, de Monceyo monial., de Pietate Dei, de Bella branca, de Ponte octrano, de Porreto monial., de Chalocheyo. — *In provincia Picardiae.* Monasteria de Frigido monte, de Valloliis, de Caro campo, de Monchiaco, de Pantemonte monial., de Libera abbatia in Bosco, monial., de Hispania monial., de Bella curia monial. de Gardo, de Longovillari, de Belloprato, de Gaudio, de Biacho monial., de Fervaquiis monial., de Monsteriolo monial., de Paraclito monial. — *In provincia Pictaviae.* Monasteria de Castellariis, de Valentia, de Moroliis, de Grosso bosco, de Gratia Dei, de Gratia B. M. Charon, de Bonavalle, de Trisagio, de Frenada. — *In provincia Bituricensi.* Monasteria de Loco regio, de Bello visu monial., de Barzella, de Baugeriaco, de Varenis, de Palatio, de Bonoradio, de Nigro lacu, de Callovio, de Oliveto, de Loco Nostrae Dominae monial., de Landesio, de S. Aniano monial., de Albigniaco, de Prato Benedicti, de Bono loco, de Pratea, de Albis petris. 76.  *Visitatores et Syndici provinciarum.* — *In Polonia*, Visitator R. D. Landensis. — *In Bohemia, Moravia et Lusatia*, Visit. R. D. Ossecensis. — *In Silesia*, Visit. R. D. Henricoviensis. — *In Austria*, Visit. R. D. Campililiensis cum commissariatu Hungariae. — *In Suevia*, Visit. R. D. Caesariensis. — *In Bavaria*, Visit. R. D. Alderspacensis. — *In Franconia*, Visit. R. D. Ebracensis. — *In Helvetia, Alsatia et Brisgoia*, Visit. R. D. de Sancto Urbano. — *In Tractu Rheni, Westphalia et Saxonia*, Visit. R. D. de Veteri monte ; Syndicus : D. Petrus Roberti Pyr prior titularis Paludis comitis. — *In Leodiensi provincia*, Visit. R. D. de Alna ; Synd. R. D. de Valle S. Lamberti. — *In Sabaudia*, Visit. R. D. de Sancto Sulpicio ; Synd. prior de Cheseriaco. — *In Occitania*, Visit. Gastonius de Poulx prior Bolbonae ; Synd. D. Nivard prior de Frigido fonte. — *In provincia Ruthenensi*, Visit. D. Petrus Capolade prior de Bona cumba, s. th. d. ; synd. D. Grezel prior de Ardorello. — *In Arvenia*, Visit. R. D. de Bonavalle ; Synd. prior de Mansiada. — *In districtu Burdegalensi*, Visit. D. Antonius Lhoste prior de Faesia, s. th. d. ; Synd. prior de Obazina. — *In Normannia*, Visit. D. de Roissey, s. th. d. ; Synd. D. Ioannes Petit prior de Bono portu. — *In Belgio*, Visit. R. D. de Baudelo ; Synd. R. D. de Boneffia. — *In Carinthia et Carniola*, Visit. R. D. Runensis. — *In Andegavensi, Turonensi et Cenomanensi provinciis*, Visit. D. Carolus Jamin prior de Oratorio, s. th. d. ; Synd. D. prior de Fonte Danielis. — *In Provincia*, Visit. D. Tedenat prior titularis de Gratia, s. th. d. ; Synd. D. Teissier prior de Sinaqua. — *In Picardia*, Visit. D. Crescent prior de Bello prato, s. th. d. — *In Britannia*, Visit. D. Bidart, s. th. d. ; Synd. prior de Gratia Dei. — *In utraque Marchia et Biturigia*, Visit. D. Ardelu prior de Loco regio, s. th. d. ; Synd. D. Vallée prior de Albiniaco. — *In Delphinatu*, Visit. D. de Leoncello ; Synd. D. Brisseau prior de Bonavalle. — *In tota Italia*, Visit. D. Procurator in Curia. — *Procurator generalis in Curia* : D. Ioannes Malgoirez, s. th. d. — *Procurator generalis in Gallia* : D. Franciscus Bayet, s. th. d. 77.  Confirmavit etiam praesens Capitulum generale D. Carolum Bourgeois, s. th. d. in Provisorem collegii Parisiensis, et D. Franciscum Bayet eiusdem collegii Procuratorem. 78.  Hanc autem infrascriptam protestationem adm R. D. de Claravalle, ne suo iuri detrahatur, Capituli generalis actis inseri petiit tenoris sequentis. — Absque praeiudicio reverentiae et venerationis debitae R. D. Cisterciensi et D. adm R. Patribus primariis, ceterisque Rdis abbatibus Diffinitoribus in praesenti Capitulo generali congregatis, nos frater Petrus abbas Claraevallis protestamur tam nostro nomine quam patrum abbatum, qui in hac parte nobis adhaerere voluerint, licet ad praedictum Capitulum accesserimus vigore Indictionis ipsius a dicto R. D. Cistercii factae, nihilominus formam ipsius Indictionis improbamus, protestantes illam esse insuetam et patrum primariorum iurisdictioni et auctoritati ac Ordinis statutis simul et protestationibus a nostris praedecessoribus et Rdis adm D. de Pontigniaco et Morimundo anno 1627 factis contrariam. Item, declaramus nos tota animi demissione et obedientia recepisse et recipere *Breve* SS. D. N. Papae cum protestatione observandi et observare faciendi ab immediate nobis et ecclesiae nostrae Claraevallis subditis monasteriis universa quae in dicto *Brevi* continentur, idque iuxta primaevas Ordinis constitutiones, *Chartam charitatis, Clementinam* et bullam Pii II, quibus omnibus adhaerentes, protestamur contra omnia decreta, sententias et statuta in Capitulo praesenti in contrarium facta vel facienda. Item, protestamur contra nomen et titulum *generalis* in dicta Indictione et passim tam in praedicto *Brevi* quam in aliis litteris a dicto R. D. Cisterciensi obtentis insertum minime nec tuta conscientia ferre valentes, praesenti huius Generalatus praetextu Ordinis nostri fundamenta convelli ; ac proinde protestamur de nullitate diffinitionum, usurpationum paternae nostrae auctoritatis ac ceterorum patrum immediatorum iurisdictioni in subdita nobis et sibi monasteria adversantium ; idque maxime quoad visitationes, confirmationes Vicariorum et Ordinis officialium nominationes, correctiones et cetera huiusmodi ad nos de iure aut indulto Summorum Pontificum pertinentia. Requirentes insuper, ut praesens nostra protestatio in actibus Capituli generalis inseratur, nobisque desuper transcriptum authenticum concedatur. Actum et lectum praesentibus RR. D. Cistercii ceterisque DD. Diffinitoribus 13 maii 1667. Petrus abbas Claraevallis. 79.  Ne autem per quaelibet Congregationis Germanicae statuta contra ius paternitatis patribus abbatibus aliquid damni inferri possit, contra protestati sunt RR. DD. Lucellensis, Ebracensis nomine proprio, et R. D. Caesariensis per procuratorem, quam protestationem actis Capituli generalis inseri requisierunt tenoris sequentis : Nos frater Bernardinus Lucellensis et fr. Albericus Ebracensis monasteriorum abbates hisce profitemur, quod publicae protestationi pro conservandis in Ordine iuribus paternitatum antiquissimis, nos quoque subscripsimus, et contra eorumdem iurium in Capitulo nationali anno 1654 Rotwillae celebrati sine primi patris nostri adm R. D. abbatis de Morimundo consensu, et in ipsius praeiudicium factam suppressionem solemniter protestamur ; eorumque restitutionem in integrum de iure et iustitia reposcimus, Capitulo generali humillime supplicantes, ut hanc nostram protestationem actis Capituli inserere, nobisque desuper actum in scripto concedere dignetur. In cuius fidem nos propriis chyrographis subscripsimus. Actum Cistercii die 14 maii 1667. 80.  Protestatio D. Eugenii Selze nomine R. D. Caesariensis. — Cum principalem meum dominum abbatem de Caesarea eiusdemque conventus gravatum sentiam per decretum Capituli generalis, quo stabilitur possessio visitandi Vicariis generalibus contra patres immediatos, et maxime Caesariensem abbatem ; ideo nomine eiusdem contra huiusmodi diffinitionem cum debita reverentia excipio ac protestor contra quamcumque obligationem ex constitutionibus Germaniae ab adversa parte praetensam et allegatam, reservando omni meliori modo quaelibet iura iurisque remedia, etiam recursus et appellationis ad Sedem Apostolicam, si necessarium foret. Fr. Eugenius Selze pocurat [procurat]. R. D. Caesariensis. 81.  Cum a Capitulo generali decretum fuerit et statutum ut nullus sit in Gallia Visitator, qui non a duobus vicinioribus abbatibus debeat visitari, ideo in praesentiam determinavit ut semel in triennio, visitetur Vicarius provinciae Andegavensis a R. D. abbatibus de Chalocheio et de Trappa ; Visitator provinciae Burdigalensis a R. D. abbatibus de Riveto et patre immediato ; Visitator Occitaniae a RR. DD. de Caduino et de Bonavalle ; Visitator provinciae Rutinensis ab iisdem ; Visitator Arverniae a R. D. de Petris et Visitatore provinciae Rutinensis ; Visitator provinciae Bituricensis a R. D. abbate de Petris et R. priore de Oliveto ; Visitator Delphinatus a RR. DD. abbatibus de S. Sulpitio et de Septem fontibus ; Visitator Sabaudiae a RR. DD. abbatibus de Septem fontibus et de Leoncello ; Visitator Picardiae a RR. DD. abbatibus de Belloloco et de Fulcardimonte ; Visitator Pictaviae a R. D. abbate de Pinu et D. Visitatore provinciae Burdigalensis. 82.  Ad praedictam autem protestationem adm R. D. de Claravalle, Rmus D. N. palam et publice declaravit, se titulo *Generalis* in Ordine consueto nullum ius novum praetendere. Attamen in actis Capituli generalis idem Rmus D. N. inseri mandavit quod nullus ex quatuor adm RR. DD. primis abbatibus, nec etiam ex patribus immediatis voce aut scripto dictae adm R. D. de Claravalle protestationi adhaesit. 83.  Ad quorumdam supplicationem circa varias quae in executione *Brevis* Apostolici iam saepe dicti occurrere possent difficultates, et in eius explicatione dubia, eos Capitulum generale ad SS. D. N. prout de iure remittit. DIFFINITIONES PARTICULARES 84.  Ad supplicationem D. Christophori De la Sarga et fratris Ferdinandi Rodriguez, religiosorum monasterii B. M. de Spina, Congregationis Castellae, decreta fuit a Capitulo generali commissio magistro Petro Del Castillo, religioso Hortensi, s. th. d., ut informet de gravaminibus illatis eisdem duobus supramemoratis, et quid vi illius commissionis circa tale negotium egerit, ad Rmum D. N. referat. 85.  Ad varias quaerimonias de iure patrum immediatorum violato per statuta Congregationis Superioris Germaniae factas a multis earumdem partium abbatibus, Capitulum generale decrevit ut ad proximum Capitulum generale et fundamenta et statuta ipsius Congregationis afferantur et interim nihil innovetur. 86.  Circa ius paternitatis praetensum in monasterio de Nizella a Rdis DD. Camberonensi et Molinensi abbatibus, statuit Capitulum generale ab utraque parte proximo Capitulo generali afferenda esse scripta authentica sui iuris affirmativa. Et interim dictum monasterium de Nizella subsit directioni et visitationi R. D. Visitatoris in Belgio absque eo quod dicti abbates contendentes eius regimini se immisceant. 87.  Cum grave ortum sit dissidium inter RR. DD. Plassensem et de S. Cruce in Austria abbates ob ius paternitatis ab utroque praetensum in monasterio de Spinea Corona, iussit Capitulum generale ad illud proximum Capitulum fundationem illius monasterii et alia authentica afferri. Et interim R. D. Visitatori Bohemiae commisit ut seniore provinciae abbate sibi advento (casu quo decederet et vivus abbas modernus) alterius electioni praesideret, lite tamen manente indecisa, sine praeiudicio utriusque partis. 88.  Committitur RR. DD. de Ossecho et de Campoliliorum abbatibus gravis quae inter RR. DD. Hilariensem et S. Crucis abbates ob ius paternitatis intercessit discordia, amicabiliter, si fieri possit, componenda ; sin minus in plenaria Ordinis potestate terminanda. 89.  Confirmatur decretum praecedentis Capituli generalis, quo contra R. D. de Valle Dei ius paternitatis in monasterio Aulae B. M. Virginis, vulgo dicto Schlierbacensi, R. D. Rhunensi adiudicatur. 90.  Confirmatur R. D. abbati de Campoliliorum ius paternitatis in monasteriis ab illo in Hungaria recuperandis, ipsi a praecedenti Capitulo generali delatum. 91.  Petitionis factae a R. D. abbate de Rota, Congregationis Arragonicae, ut cum speciali decreto in eadem Congregatione cautum sit, ut omnes tam hieme quam aestate tunicis grossioribus induantur, cum suo monasterio dispensetur, annuens Capitulum generale concedit ut grossioribus in hyeme et levioribus in aestate pannis, iuxta regulam uti possint. 92.  Ad eiusdem abbatis de Rota petitionem, nomine totius Congregationis Arragonicae, ut Capituli provincialis celebrationi dies, annus et praeses statuerentur, Capitulum generale illud indixit ad proximum festum Inventionis S. Crucis, cuius praesidem R. Patrem Raphaelem Trovado in s. th. magistrum nominavit. 93.  Propter singularem doctrinam et praeclaras animi dotes, quibus P. Hieronymus Blanco, religiosus monasterii de Petra in Arragonia, toti Capitulo generali ornatus innotuit, idem iussit Capitulum generale et concessit, ut quem in sua Congregatione obtinuit magistri titulum confirmando, novo magistri scilicet iubilati a toto Ordine insigniatur ; cuius rei testimoniales litteras illi experidi mandavit. 94.  Ut dispendiis et utilitati collegii S. Bernardi Parisiensis provideat Capitulum generale, eiusdem collegii Procuratori litteras decrevit, ut quoscumque Ordinis nostri monasteriorum superiores sub poena suspensionis ad debita, quae restant eidem collegio exsolvenda, quamprimum adigat. 95.  Litem, quae inter conventum monasterii de Caroliloco et adm R. D. de Pontigniaco ex una parte pro indiviso, et eiusdem collegii Parisiensis Procuratorem ex altera, vertebatur, de quadam domo in eodem collegio sita, quae vulgo dicebatur de Caroliloco, nunc destructa et a collegio vendita, ita terminavit Capitulum generale, ut declaraverit, nullum ius competere pro tunc in dictam domum conventui Caroliloci, nec etiam dicto adm R. D. de Pontigniaco, cui tamen Capitulum generale quoslibet redditus annuales ex quacumque causa proveniant, ab eo eidem collegio a quocumque tempore debitos gratissime remisit (exceptis pecuniis ob certas pensiones ab eodem eidem collegio debitas, super quibus non adhuc pronuntiavit Capitulum generale). Cui etiam optandum dedit, ut aut maneat in domo de Buzaio, modo solvat 50 scuta pro locatione annua per quemlibet annum, aut in domo in qua manere solebat, modo solvat pro locatione annua 100 francos. 96.  Districte praecipit Capitulum generale domino Petro de Lancy, ut quamprimum fidelem reddat rationem de omnibus receptis et expensis, dum Procuratorem agebat in dicto collegio Parisiensi, coram commissariis a Rmo D. N. ad hoc specialiter deputatis, ita tamen ut si inter se concordare non possint, res ad consilii collegii iudicium devolvatur. Ad quod etiam consilium collegii permisit Capitulum generale negotium D. Desiderii Drapier, religiosi professi B. M. de Castellione. 97.  Quoad dissidium, quod inter RR. DD. abbatissas de Benedictione Dei et de Eschlasia vertebatur, occasione cuiusdam monialis vocatae Dugast de Lusseau, professae Benedictionis Dei, sed manentis in Eschlasia, Capitulum generale statuit ac mandavit, ut illa monialis teneretur ad suum monasterium de Benedictione Dei reverti, et illius monasterii abbatissae illam recipere. 98.  Requirentibus Promotoribus ut deliberaretur super convocatione priorum claustralium ad Capitulum generale, statutum ac diffinitum fuit, nullum omnino debere convocari. 99.  Pro conventu B. M. de Monasteriis a proprio abbate vexato, scribatur D. de Lionne secretario senatus Regis christianissimi, ut sua auctoritate huiusmodi vexationes compescat. 100.  Nomine etiam Capituli generalis Electori Coloniensi in favorem monasterii Loci Sanctae Mariae scribatur. 101.  Scribatur etiam eodem nomine ad SS. D. N., ut dignetur remittere taxam Apostolicam, quo in Curia tenetur pro confirmatione suae electionis electus abbas Salemitanus ; commisit Capitulum generale R. D. de Valle S. Lamberti, ut discordiae et rixae quae in monasterio, in plenaria Ordinis potestate sopiantur. 102.  Mandatur Procuratori generali in Curia, ut apud SS. D. N. curet, ne gravamina ab episcopo Bambergensi plurimis ab hinc annis monasterio Langheimensi facta, illi in posterum inferantur. 103.  Ut inobedientia et rebellio priorum de Ponte alto et de Sylva lata se manu armata contra superiorum decreta in dictarum domorum superioritate contuentium impunita relinquatur, eos Capitulum generale declaravit privatos voce activa et passiva, et suspensos a divinis, donec obedierint. Mandavitque ut in ea quae commodior fuerit domo, quocumque loco reperiatur, iuxta canones carceri mancipentur usque ad congruam satisfactionem, invocato etiam, si opus fuerit, auxilio brachii saecularis. 104.  Committitur R. D. electo Salemitano a Capitulo generali directio et administratio monasterii illius de Salem usque dum eius electio a Sancta Sede fuerit confirmata. 105.  Ad petitionem monasteriorum totius Siciliae, ut illis liceat uniri et incorporari Congregationi Calabriae, propter extremam illorum monasteriorum inopiam. Capitulum generale mandavit Procuratori generali in Curia, ut quanta poterit instantia hanc unionem procuret, salva tamen Ordinis auctoritate. 106.  Capitulum generale RR. DD. de S. Urbano et de Porta coeli abbatibus commisit controversiam quae inter RR. DD. Lucellensem et Parisiensem abbates vertitur ob tria plaustra vini, quae R. D. Parisiensis renuit solvere praefato Lucellensi, in plenaria Ordinis potestate dirimendam. 107.  Commissa etiam sunt RR. DD. de S, Cruce et de SS. Vincentio et Anastasio ad Aquas Salvias de Urbe abbatibus negotia D. Thomae Segreto, religiosi de Curatio Congregationis Calabriae, suae Congregationis praeside conquerentis et R. P. Hilarionis Philippaldi de sua depositione ab abbatia ad Capitulum generale provocantis, in plenaria Ordinis potestate terminanda. 108.  Cum a monasteriis strictioris observantiae nullae a longo tempore solutae sint ad communia Ordinis onera supportanda contributiones, licet ea ad integram summae solutionem cogere posset Capitulum generale, mediam tamen illius partem gratissime remisit, et ad alteram mediam partem teneri declaravit. Quod idem de contributionibus Belgii hucusque non solutis ob bella diffinit. 109.  Quaestioni propositae, an successores teneantur ad contributiones debitas etiam tempore praedecessorum, satisfaciens Capitulum generale eos ad hoc teneri declaravit. 110.  Ut autem omnis Ordinis monasteria iuxta suos quosque redditus contributiones exsolvant, mandat Capitulum generale omnibus Visitatoribus, ut suorum monasteriorum facultates referant ad proximum Capitulum generale, ut exacta ibi tabula conficiatur. 111.  Ne autem variis effugiis retardetur solutio contributionum annuarum, statuit Capitulum generale singulos quosque monasteriorum conventus ad hoc obligari, non obstantibus quibuslibet transactionibus inter conventus et abbates commendatarios initis, quibus se ad tales contributiones solvendas illi abbates obligaverint, ad quos tamen conventus recurrere licebit. 112.  Ut autem Rmus D. N. quacumque data occasione Ordinis sui bono consulat, tandem ut Capituli generalis quibus maxime Cisterciensi monasterio obstrictum erat debita exoneraret, liberaliter omnino et gratissime Capitulo generali adeoque toti Ordini, quod antiquum dicebatur debitum, remittit. Cui tam liberali ac munifico Patri ea qua potuit animi gratitudine dictum Capitulum generale gratias egit, quas totus Ordo speratur acturus. 113.  Cum multas audierit Capitulum generale a monasteriis pensiones solvi religiosis absentibus aut etiam alterius Ordinis, declarat Capitulum generale ad illarum solutionem non teneri, et ea qua pollet auctoritate prohibet ne de cetero hoc fiat. 114.  Ad supplicationem conventus monasterii de Fonte frigido tendentem ad hoc, ut cum frater Petrus Escaich, dicti monasterii religiosus, ad strictiorem observantiam convolarit, et soli dictae observantiae superiorum directioni subditus in collegio Bernarditarum Parisiensium philosophicis ac theologicis suam a dicto monasterio de Fonte frigido pensionem annuam repetierit, a dictae pensionis solutione eximeretur. Statuit ac decernit Capitulum generale, ut dictum monasterium de Fonte frigido pensionem annuam a tempore quo dictus frater Petrus Escaich in collegio studet praedicto exsolvat ; ita tamen ut in posterum de domo seu monasterio strictioris observantiae, in quo maneat, non oneri deinceps dicto monasterio de Fonte frigido futuro, a superioribus eiusdem observantiae provideatur. 115.  Cum multis turbatum discordiis Capitulo generali relatum fuerit monasterium monialium Vallis benedictiae [benedictae], committit idem Capitulum generale R. D. de Valle S. Lamberti abbati, ut quid in illo monasterio ad tumultus sedandos faciendum senserit, peragat in plenaria Ordinis potestate. 116.  Iniungitur RR. DD. de Veteri campo et de Heisterbacensi abbatibus, ut quascumque moniales per Tractum Rheni ad clausuram et regularem disciplinam utique reducent et cogant. 117.  Moniales Pontis regii remaneant in civitate Haguenae, nec illis liceat ad antiquum monasterium reverti. SUFFRAGIA 118.  Conceduntur clarissimo viro Praesidi Senatus Lucernensis, et aliis petentibus. CONFIRMATIONES ET REPROBATIONES CONTRACTUUM 119.  Approbatur contractus initus inter monasterium Cisterciense et Baronem de Chevrello, pro quibusdam iuribus mancipii, pertinentibus ad abbatiam Miratorii. 120.  Approbatur alius contractus inter eumdem D. et D. Nicolaum Brulart. 121.  Approbatur contractus initus inter monasterium Pontigniacense et Philippum Maulvernii die 17 octobr. 1665. 122.  Approbatur contractus initus inter eamdem domum seu monasterium de Pontigniaco et D. Guidonem Chamiliard die 9 febr. 1654. 123.  Approbatur contractus factus inter idem monasterium et D. Franciscum Fraguier anno 1653. 124.  Reprobatur contractus initus inter abbatem et quosdam particulares religiosos monasterii de Silvanesio et pharmacopolam quemdam. 125.  Reprobatur quidam contractus transactionis factus inter abbatem et conventum monasterii de Maceriis die 19 mensis decembr. anno 1665. 126.  Reprobatur quidam contractus initus inter abbatem monasterii de Toroneto et quosdam particulares. 127.  Reprobatur quaedam transactio facta inter abbatem de Alpibus et conventum eiusdem loci, de Claudium Mudry, qua ipse Claudius eius filii et haeredes asseruntur in libertatem, omnesque eius possessiones et oneribus eximuntur, modo singulis annis in perpetuum dictis abbati et conventui 14 florenos Sabaudiae monetae exsolvant. 128.  Approbatur quidam contractus venditionis factus inter abbatem et conventum monasterii de Septem fontibus, et Stephanum Gervais et Ioannem de Bosse et alios. 129.  Approbatur contractus quidam transactionis initus inter abbatem de Monasteriis et conventum dicti loci die 16 iunii anni 1663. 130.  Approbatur contractus quidam venditionis dominii dicti De la Couvers factus inter conventum de Persenia et Carolum Farsy, ea conditione ut si ab onere dictae pensionis annuae se eximere voluerit dictus Carolus, pecuniae inde provenientes in bona monasterii recuperanda expendentur. 131.  Approbatur contractus factus inter conventum de Oratorio et Petrum Goguin iuniorem die 14 febr. 1661. 132.  Reprobatur transactionis contractus initae inter abbatem et conventum de Gratia Dei. 133.  Approbatur contractus inter conventum de Charitate et Renatum Gousard factus die 31 maii anni 1666. 134.  Reprobatur contractus venditionis initus inter conventum de Bella brancha et Claudium Collotte et Annam Sagotte die 4 octobr. 1636. 135.  Approbatur contractus initus inter Petrum Ioannem Thibou de Berry et Petrum Piedmond et alios. 136.  Approbatur transactio facta inter conventum et abbatem de Mansiade et Benedictum et Ioannem Oliers. 137.  Reprobatur contractus inter monasterium de Monceio et Michaelem et Mariam Briaut. 138.  Approbatur contractus factus inter monasterium Lucellense et sorores Sancti Francisci die 21 martii anni 1666. fr. De la Forest de Somont abbas Stamedii, notarius Cap. gen., fr. Steph. Bourée, notarius ad pedes Cap. gen. 